Source: http://www.bihon.ro/sansele-sunt-de-50-50-la-suta/1273462
Timestamp: 2018-07-19 17:43:57+00:00

Document:
Sansele sunt de 50-50 la suta - BIHON
Sansele sunt de 50-50 la suta
la	8. aprilie 2013 14:28	 Reactualizat la:	 8. aprilie 2013 19:21
Baschetbaliştii orădeni întâlnesc U Mobitelco în play-off FOTO: ORADEA BEST PHOTO
Antrenorul Cristian Achim apreciază că echipa sa poate trece de U Mobitelco în play-off.
CSM Oradea a încheiat sezonul regulat al Ligii Naţionale de baschet masculin pe locul doi, cea mai bună clasare din istoria echipei. Antrenorul formaţiei orădene, Cristian Achim afirmă că pierderea primului loc, pe care echipa l-a ocupat până în ultima etapă, se datorează scăderii de formă de la finele returului.
„Nicio echipă nu poate juca în mod constant la nivel înalt în continuu. La un moment dat intervine o scădere de formă. La noi s-a întâmplat să fie spre finalul sezonului, la alte echipe a fost mai repede, altele au început campionatul mai slab. Ştim că este frustrant faptul că am ratat primul loc, dar acum nu mai contează. Clasarea pe locul doi este un rezultat la care poate că nici nu ne gândeam la debutul campionatului”, opinează antrenorul CSM Oradea.
Sâmbătă şi duminică, la Oradea
Tehnicianul orădean a afirmat în repetate rânduri că U Mobitelco nu ar constitui o variantă prea bună pentru CSM Oradea în prima fază a play-off-ului. „Adevărul este că nicio echipă calificată la play-off nu putea fi considerată o adversară facilă. Dacă s-a nimerit să fie U Mobitelco, acum nu mai contează, trebuie să ne pregătim aşa cum trebuie pentru această întâlnire. Dacă trebuie să jucăm cu U Mobitelco, nu înseamnă că nu avem şanse de calificare. În opinia mea, şansele sunt egale, de 50-50 la sută pentru ambele echipe”, ne-a declarat Cristian Achim. Antrenorul CSM Oradea nu crede că avantajul terenului propriu contează prea mult, mai ales în play-off. „Este bine că vom juca un meci în plus pe teren propriu, dar nu cred că acest fapt poate fi decisiv. Chiar meciurile pe care le-am disputat în sezonul regulat cu U Mobitelco dovedesc acest lucru. Am câştigat în deplasare, dar am pierdut apoi acasă”, a spus Achim.
Întâlnirile din prima fază a play-off-ului se dispută în sistem „trei victorii din cinci meciuri”. Primele două partide dintre CSM Oradea şi U Mobitelco vor avea loc sâmbătă şi duminică, la Oradea. Vor urma apoi alte două meciuri la Cluj-Napoca şi dacă va mai fi nevoie, partida decisivă, la Oradea.
Taguri: csm oradea, play off, u mobitelco

References: CSM 
 CSM 
 CSM 
 CSM 
 CSM 
 csm